# Fàbrica de xarxes de Pere Alier

La fàbrica de xarxes de Pere Alier era una casa-fàbrica de planta baixa i un pis, situada entre els carrers de Quevedo i de Bailén (antigament Torrent del Pecat) de Gràcia. Actualment desapareguda, en el seu emplaçament hi ha l'Escola l'Univers i el passatge d'Isabel Vicente.

## Història

El 1853, Pere Alier i Vidal (1833-1911) va obrir una botiga al carrer de l’Argenteria, 69, on venia lones, xarxes de pescar, fils i efectes navals, compartint les instal·lacions amb el mercader de teixits Joan Ribalaigua i Fort. A la mateixa època, el seu cunyat Josep Borrull i Gibert (casat amb la seva germana Rosa) va fundar una botiga tèxtil al carrer de l'Argenteria, 68.
Uns anys després, es va constituir la societat Alier, Borrull i Cia, dedicada a la fabricació de trenyelles de lli i cànem per a xarxes. La fàbrica es va instal·lar a Sant Martí de Provençals, i el despatx i el magatzem a la plaça de Montcada, 8, de Barcelona. Alier aportà a la societat 24 telers, 3 màquines de tòrcer amb 600 pues i un teler per a fer xarxes. L'empresa va guanyar una medalla de primera classe a l'Exposició Catalana del 1871 i es va dissoldre l'any següent. Aleshores, Borrull es va quedar amb el despatx i la fàbrica, i Alier va haver de buscar un nou emplaçament per a la fàbrica a Gràcia, i va establir el seu despatx i magatzem als carrers de Bonaire, 7 i l'Esparteria, 14. El 1876 va presentar una sol·licitud a l'Ajuntament de la vila per a legalitzar les seves instal·lacions del carrer de Quevedo, amb plànols signats per l'enginyer Conrad Luitar i Orfila.
Amb el temps, Alier va obrir una segona fàbrica al costat de la primera, però a l'altra banda del carrer, així com un nou despatx al carrer del Comerç, i el 1886, adquirí una fàbrica de paper a Rosselló (Segrià).
Alier va ser tinent d’alcalde de l'Ajuntament de Barcelona pel Partit Conservador, i també fou vicepresident de l'Associació de Socors i Protecció de la Classe Obrera i Jornalera i rebé nombroses condecoracions. Ja vell, traspassà els negocis al seu fill Pere Alier i Amar i morí el 1911. Aleshores, la fàbrica fou ocupada per altres indústries: la de fumisteria i maquinària Tallers Weil, i la de jocs d'esport i saló dels germans Josep i Isidre Palouzie, succeïda per Francesc Ramon i Cia.
Cap a finals de la dècada del 1920 s'hi instal·laren els Laboratoris Viñas, fundats pel farmacèutic i enginyer Pere Viñas i Dordal (1878-1848), i traslladats el 1951 a la seva ubicació actual al carrer del Torrent d'en Vidalet, 29. A partir d'aquesta data hi hagué la impremta Especialidades Gráficas SA.
El Pla Especial de millora, protecció i reforma interior (PEMPRI) de la Vila de Gràcia (1986), destinava els terrenys de la fàbrica i dues finques veïnes a equipaments comunitaris de nova creació, i també preveia la continuació del carrer de Ramis fins al de Bailén a través d'un passatge. El 2009, l'Ajuntament de Barcelona va adquirir les finques afectades i l'any següent va procedir-ne a l'enderroc.

## Vegeu també

* Casa Calicó (articles de pesca)
* Ca l'Alier

## Referències

* ↑ «28 Carrer de Ramis». Street View. Google Maps, 01-06-2008.
* 1 2 3 4 5 6 7 8 Cabana, 1992.
* ↑ El Consultor. Nueva guía de Barcelona, 1857, p. 213, 240, 324, 326.
* ↑ El Consultor. Nueva guía de Barcelona, 1857, p. 130, 325.
* ↑ El Consultor. Nueva guía de Barcelona, 1863, p. 149, 191.
* ↑ «Quevedo 8 i 10. Pedro Alier sol·licita legalitzar la seva fàbrica de teixits i retotçament de fil, així con les dues calderes i la màquina de parar». 1876/275. AMDG.
* ↑ Anuario del comercio, de la industria, de la magistratura y de la administración, 1886, p. 874.
* ↑ «Anuario-Riera» p. 462, 1905.
* ↑ Anuario del comercio, de la industria, de la magistratura y de la administración, 1901, p. 1679.
* ↑ La Ilustració catalana, 02-07-1911, p. 14.
* ↑ Anuario industrial de Cataluña, 1916, p. 275, 280.
* ↑ «Pedro Marcet i Julio Hernandez, apoderats de "Talleres Weil". Quevedo 24. Instal·lar dos electromotors en el seu taller de fumisteria». Q127 Foment 639/1915. AHCB.
* ↑ Anuario industrial de Cataluña, 1916, p. 324 i anunci.
* ↑ La Acción, 10-11-1920, p. 3.
* ↑ Anuario industrial y artístico de España, 1931, p. 582.
* ↑ «Pere Viñas Dordal». Arquitectura Modernista (blog). Valentí Pons Toujouse.
* ↑ «Història». Laboratorios Viñas.
* ↑ «Especialidades Graficas SA». Infoempresas.
* ↑ Pla Especial Urbanístic per a la regulació de l'escola bressol i aparcament al carrer de Bailén 225-231, D.1 Memòria, 4-2012, p. 4.
* ↑ Pla Especial Urbanístic per a la regulació de l'escola bressol i aparcament al carrer de Bailén 225-231, A.4 Informe de la Direcció de Serveis d'Inventari i Informació Patrimonial, 01-02-2011.
* ↑ «Obres de desconstrucció de naus al carrer Quevedo 18-26. DELTAPUNT 3000 SA». H139 Contractació administrativa 20103065. AMDG, 2010.

## Bibliografia

* Cabana, Francesc «Els Alier i els Borrull. Xarxes lones i mocadors». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.